khistorydata/jeongjo-sjw-relations huggingface dataset:
정조 24년 · 강
咸鏡監司具㢞以罪人沈鏔本月十四日定平府正刑馳啓
정조 24년 · 강
命李毅遠李履熙柳懷都政時收用
정조 24년 · 목
因吏曹釋褐十年一未着帽人書入別單敎以分付吏曹都政時收用
정조 24년 · 강
大王大妃殿命殿宮供上竝依前入之
정조 24년 · 목
大王大妃殿敎曰予之今日臨朝實爲宗社爲聖躬出於萬不獲已之擧措抑情忍痛雖不得不勉從群請至於京外貢獻之儀豈可有異於前日亦豈可與主上無分等乎此意欲一番提諭而哀遑未暇矣今見所進朔獻方物一切無所異等於大殿此豈廷臣知予本意之道哉卽今經費如此浮文何可不言毋論京外殿宮供上一竝依前入之該曹磨鍊單子還入
정조 24년 · 강
命吏兵批歲抄點下者依例捧傳旨
정조 24년 · 강
遞吏曹參判李益運
정조 24년 · 목
因益運違牌敎以許遞與判書參議之代令廟堂擬薦
정조 24년 · 강
以金載瓚爲吏曹判書閔台爀爲參判洪樂游爲參議幷備薦也
정조 24년 · 강
給昌原等邑渰頹戶恤典
정조 24년 · 목
慶尙監司申耆以昌原等邑頹壓渰死人馳啓敎以卽爲各別顧助使之安居事分付又以晉州牧民家頹壓馳啓敎以卽爲顧助奠接事分付
정조 24년 · 강
各殿宮誕日及正至命百官只進表裏
정조 24년 · 목
禮曹啓言自前國恤三年內凡進箋陳賀勿爲擧行而各殿宮誕日及正朝冬至百官只進表裏矣請依此擧行允之成服前入啓是日始批下
정조 24년 · 목
吏曹啓言在前頒赦時有別歲抄書入之例今番則何以爲之敎以書入登極陳賀後入啓是日始批下
정조 24년 · 강
禮曹以大王大妃殿王大妃殿尊崇依甲辰丙申謄錄三年後設都監擧行啓登極陳賀後入啓
정조 24년 · 강
命來辛酉式科退行於明春
정조 24년 · 목
禮曹啓言來辛酉式年監試鄕漢城試初試文武科鄕漢城試初試退行於明春事請分付允之
정조 24년 · 강
殯殿上諡時命以祝文擧行
정조 24년 · 목
禮曹啓言喪禮補編所載上諡殯殿儀有祝文擧行矣今此殯殿上諡時依補編擧行允之
정조 24년 · 강
大行大王發靷日及翌日朝奠兼行朝上食發靷及返虞時晝停則命只設奠
정조 24년 · 강
命全羅監司金達淳推考格浦別將下考施行
정조 24년 · 목
兵曹啓言拆見全羅監司金達淳褒貶啓本則格浦別將朴天佐以謗胡及聞禁宜益嚴爲目則宜置下考而置諸中考該道臣推考警責格浦別將請下考施行允之
정조 24년 · 강
發靷時魂帛函見樣命當內下
정조 24년 · 목
國葬都監啓言發靷時魂帛所盛土藤方箱子例自都監造成而造函時尺寸或有差誤之慮今番則何以爲之敎以見樣當下矣
정조 24년 · 강
還差國葬都監堂上李在學
정조 24년 · 목
該都監啓言戶曹判書李在學仍任本職本都監堂上請亦爲還差允之
정조 24년 · 강
記事官金錫泰以右贊成宋煥箕附奏馳啓
정조 24년 · 목
狀啓以爲臣敬奉聖諭馳到忠淸道懷德縣性潭里傳諭右贊成宋煥箕則以爲臣於路中遽奉諱音痛霣罔極癃疾添欲無以前進陳疏猥瀆於諒闇之中而歸伏席藁以俟嚴譴玆者史官臨宣批諭益不禁涕泣而實無強策奔走之勢北望增慟更切悚懍之私云矣
정조 24년 · 강
兩司合啓請逆醫等加律賜不允批大司諫兪漢寧司諫朴瑞源掌令李敬參崔履亨持平李安默金秀臣獻納南惠寬正言姜浚欽
정조 24년 · 목
批以不允醫官事前旣諭之則名曰臺閣敢欲毁壞至嚴之受敎乎慈聖當下處分則何敢更煩
정조 24년 · 강
憲府聯啓請假引儀鄭在愼拿勘掌令李敬參崔履亨持平李安默金秀臣
정조 24년 · 목
聯啓以爲去六月二十八日漢江祈禱祭時假引儀鄭在愼見差享官初不參班其在重祀典之道不可無警請鄭在愼令該府拿問嚴勘從之
정조 24년 · 강
諫院聯啓請李後秀洪時濟施律賜不允批大司諫兪漢寧司諫朴瑞源獻納南惠寬正言姜浚欽
정조 24년 · 목
聯啓略曰噫嘻痛矣國家典禮之重大者卽殯殿擧行之事而今番都監之各項進排事多顚錯時限已届而靈床未及造成所謂別工作李後秀不知去處艱辛推尋則偃處酒家乘醉昏倒解衣裸體鼻聲如雷工匠輩亦散在各處至有該堂親自擧行之境以致移奉正時之退定此何等變怪乎請假監役李後秀施以屛裔之典前持平洪時濟之疏雖未見原本而其遣辭之際壞亂義理旨意閃忽請洪時濟永刊臺望施以竄配之典雖以喉院言之初不退却跡涉曲循當該承旨捧現告亦施譴罷之典批以不允李後秀事事實業已洞悉論人何如是構捏卽速停啓洪時濟事是官規乎極可駭也卽速停啓
정조 24년 · 강
命大司諫兪漢寧司諫朴瑞源掌令李敬參崔履亨持平李安默金秀臣獻納南惠寬正言姜浚欽竝施刊削
정조 24년 · 목
敎曰今見臺啓予雖在哀疚罔極之中豈不嚴處乎當此泮渙之時何可如是乖當庸違慈聖之聖敎乎詣臺臺臣竝施刊削之典以警朝廷
정조 24년 · 강
大臣聯箚陳勉賜批領議政沈煥之左議政李時秀右議政徐龍輔
정조 24년 · 목
箚略曰古人有言曰欲法堯舜當法祖宗以繼述二字爲綱領而推演其義條目有十一曰愼起居嗚呼殿下一身卽宗社生民之本而方當沖年誕膺艱大之業重以哀疚纏心其所調護保養尤當萬倍於常日殿下宜自愛護隨處加勉凡飮食寒煖之節服御濕涼之宜興寢蚤晏之適日用動作之方皆有節度馬二曰勤講學嗚呼昔我先大王招延山林廣選英俊日開書筵其所期望於殿下者爲如何哉今則遇物之誨不可復聆矣敎胄之筵不可復追矣非殿下自力而何謹稽國朝故事未嘗以哀慕或怱問學公除之後卽行召對祖宗朝聖學已就之日尙且汲汲況今沖年嗣位培養資益之道尤不容一日少緩更待法筵之備禮益勉三晝之勤御焉三曰闡先志嗚呼先大王聖德洪功固不可殫記而至於撑天地亘古今大義理至精微處毫忽未差捧如拱璧守如金石前後凶徒之眩惑搖撼者其計萬端而確乎若山嶽之不拔三十年如一日精一之心法在此萬世之永賴在此我殿下闡先王之大義以先王之心爲焉四曰遵成憲嗚呼我朝聖神相繼四百年關石和匂王府則有至于先王有大焉畏天恤民明德愼祀哀敬庶獄董正治官崇儒之敎昭儉之化惇俗之方勸農之政典章咸具科條縝密而至於用捨擧措之際自有一副成規顧今殿下所以率由舊章守而勿墜丕承我先王貽燕之謨伏願深留聖意焉五曰親正士程子曰寧可終歲不讀書不可一日近小人匹庶猶然況君德成就之方乎惟我先大王遠宦妾而親士夫視若家人朝夕與共此殿下之所嘗仰覩也今日急務政宜招延宿德置諸左右以爲進德修業之資焉六曰杜倖門古人以倖門之難杜方之於窒鼠穴此善喩也鼠之爲穴側出旁穿一穴雖窒又有一穴此所以爲患耳蓋人主之一身而于進者多人主之一心而投合者多凡所以熒惑視聽蕩移心志者何可勝道哉爵祿於是乎屑越威福於是乎潛移蠹國敗政皆由於此伏願深留聖意焉七曰嚴宮禁王者之宮禁當肅肅淸嚴無一私邪之介於其間而朝夕給使竝通門籍則僥濫不可不戒矣往來傳宣惟憑暬御則忠謹不可不擇矣以至衛廬之軍校守閽之僕隸撫馭得宜使之各安其分不敢違越尺度然後可以成宮府昭明之治矣八曰振朝綱嗚呼我先王勤勵庶政罔或暇豫凡有大振作大猷爲率皆雷動風行赫然煥然雖於儀文格例之末苟有關於紀綱邊事未嘗不慥慥致謹以是百度皆貞衆目畢擧朝無叢脞之歎士有淬勵之效而爲今之計莫如戒用休董用威以爲礪一世之道而亦必賞當於功罰稱於罪然後可以厭人望肅朝綱伏願深留聖意焉九曰平物情嗚呼難平者事也而至平者理而裁難平之事則擧措得宜而人心自服矣當此國勢捏杌民志波蕩之日政宜恢拓畦軫湊補零碎譬則同舟遇風如救左右之手推車可行不失和平之氣然後國事乃可爲也彌綸調劑雖是臣等之責協和靖安實關聖朝之政願留聖意焉十曰重民事恭惟我朝列聖渗漉之澤先王愛恤之仁可謂淪肥浹髓入人者深矣哀我民斯逢此弗祿若嬰兒之中道失乳擧切望哺之心明詔方岳愼擇守令必有以懷保奠安罔敢肆其貪殘侵漁之習是又今日之急務而所以體先王視如傷之德意也願留聖意焉蓋愼起居而勤講學則根本立矣闡先志而遵成憲則規模定矣親正士而杜倖門則朝廷正矣嚴宮禁以治內整朝綱以治外平物情務盡寅協之圖重民事以爲祈永之本而其中愼起居勤講學最是本領之工夫闡先志遵成憲尤係義理之關捩至其大綱則不出於繼述之孝而已伏願殿下深留聖意焉批以十條陳勉謹當書紳仍命遣史官傳諭
정조 24년 · 강
左議政李時秀陳疏自列賜批
정조 24년 · 목
疏略曰緣臣不忠不能盡誠於嘗藥之時竟遭天崩之慟論其罪犯實通于天向來臺啓亦云末勘而至於莫重殯殿諸具未能趁期整待以致時刻之退定此又臣不忠之罪伏乞勘臣當律又伏聞昨朝慈敎有領左相入侍之命而臣獨病未趨承亦願竝勘臣慢傲之罪焉批以何忍追提安心卽起視事仍命遣史官傳諭
정조 24년 · 강
右議政徐龍輔陳疏辭免賜批
정조 24년 · 목
批以特授慈意豈亶然哉卿其安心視事寅協弘濟仍命遣史官傳諭
정조 24년 · 강
閣臣聯箚請內閣進香外官撰輓賜批許之原任提學沈煥之原任直提學徐龍輔提學金載瓚原任直提學徐鼎修檢校直提學李晩秀原任直提學鄭大容原任直閣金勉柱尹行恁金祖淳檢校直閣沈象奎直閣金近淳檢校待敎李存秀
정조 24년 · 목
箚略曰靈駕之啓靷也京都群官皆得進香載在邦憲獨內閣之臣不與焉蓋因建官未久而然也至於挽紼之詞亦拘於格例閣臣之身縻外官者不得製進伏乞曲察臣等之懇許令該曹以內閣進香更爲啓下亦命閣臣之時帶方伯居留者與撰輓詞以伸臣等之至恨焉批以所請情禮則然竝依施
정조 24년 · 강
玉堂聯箚陳勉聖學賜批校理金熙采副校理金熙周修撰閔耆顯副修撰閔師宣
정조 24년 · 목
箚略曰謹稽列聖朝故事雖在嚴廬深墨之時間御經筵逮我英廟朝甲辰宅恤公除纔過因本館箚請卽行召對大行朝丙申居憂公除數日亦因本館箚請命請禮記此豈非殿下所當監法乎伏願下詢大臣卽定進講冊子仍許召接焉臣等昨伏見傳敎有在外諸儒賢敦召之命實仰禮賢典學之盛心也亦願益殫誠禮期回遐心俾得以出入講筵輔導聖學焉批以所陳好矣依施
정조 24년 · 강
戶曹判書李在學陳疏自引賜批
정조 24년 · 목
疏略曰顧今一分自效之道惟在於克殫敦匠之誠而殯殿修理之節不得及時擧行論其罪犯實合萬殞又於繕工事致勤慈殿之嚴敎尤不勝震懍而薄勘旋收惶惕之私無地自容伏乞亟命攸司重勘臣罪焉批以卿其勿辭行公
정조 24년 · 강
工曹判書朴準源疏辭新資及御營水部繕工諸任賜例批
정조 24년 · 강
行護軍金祖淳疏辭壯勇使仍陳勉賜批
정조 24년 · 목
疏略曰我殿下自在衣尺之時睿姿天縱又承大行大王身敎之法義方之訓夙有令聞而我東朝殿下以女堯之聖德行元祐之故事肇自今凡於政令施措之間兩聖相依一遵大行大王平日規模罔或有違則太平萬世實基於此矣是將兵之任關係自別故自非靺韋之君子勳戚之重望不敢冒據而臣旣年少書生於勳於戚兩無可據乞收臣所帶壯勇使之任焉批以所陳留念所辭不允卿其勿辭行公
정조 24년 · 강
咸鏡監司具㢞以慶興竄配罪人沈鏔定平府具枷嚴囚馳啓
정조 24년 · 강
召見回還三使臣于誠正閣回還正使李秉模副使李集斗書狀官朴鍾淳
정조 24년 · 목
秉模曰殿下沖年遽遭天崩之慟攀慕罔極月已再矣其間聖體候若何予曰冥頑而過矣卿則何以扶支而來乎秉模曰臣等則無事回還而雲鄕杳邈痛冤之情天地茫茫矣予曰卿須早退休憩也
정조 24년 · 강
行藥院入診及次對于熙政堂召見回還三使臣及下直守令都提調徐龍輔提調徐邁修副提調閔台爀○回還正使李秉模副使李集斗書狀官朴鍾淳
정조 24년 · 목
請診也○大王大妃殿口敎曰三使臣留待次對時同爲入侍○大王大妃殿敎曰回想大行朝送之之時豈意今日召見卿等於此處乎仍嗚咽移時又敎曰何以扶支而來乎秉模曰臣等辭朝時大行大王下敎曰今番之行雖人馬必爲無事還來也爲敎臣等則一行果無事還來而雲鄕渺邈弓釰莫攀痛冤之情無以仰達矣俄者入侍聖上哀毁過度顧今寬譬保護之道專仰於慈殿而今又承聆則簾內疚懷如是過節伏望亟加勉抑焉大王大妃殿敎曰主上沖年予亦有何知識乎連有筵敎諺敎之下者卿亦當聞而知之勿以原任少或弛心國事必須盡心合力爲之也秉模曰臣渡江後得伏見諺敎下者其中保民恤民之敎西土人民雖婦孺莫不感泣矣臣雖無知識蒭蕘之言聖人必擇此時豈敢論時原任乎但當隨諸大臣後竭誠報效矣大王大妃殿敎曰見今國勢孤危必勿以原任自處同心合力措國勢於泰山磐石之安惟望卿等之保護匡輔也仍敎曰卿等必多路憊先退休憩也領議政沈煥之曰伏聞日前因待敎李存秀違召事有嚴敎而分付闕內各門勿令出送甚過矣臣旣聞而不言則是負殿下而亦負先大王也夫人主之過如日月之蝕及其更也圓大光明雖聖人有過但改之益聖伏願深念哉臣又當擧其本事而仰陳之近聞有洪鳳漢奏稿令內閣印出云此實爲義理明晦之關而我殿下或恐於故事容有未盡知也意彼罪狀貫盈于天於戱大行大王出天之孝所以崇奉我慈宮承懽順志者天下猶不足然而春秋之大義未嘗不嚴於戚臣也此事實係義理大關故不得不煩陳伏望入稟慈殿慈宮卽爲停罷其印役焉予曰此事不必出擧條本事則予皆知之矣左議政李時秀曰此時仰慰慈心固當靡不用極而玆事大關義理領相所奏甚好亟賜允從焉右議政徐龍輔曰已盡仰達矣伏願積誠仰懇於殿宮卽命停止焉大王大妃殿敎曰此事卽先朝所嘗留意者故欲印出而此非時急之事姑觀來頭亦無妨矣煥之曰其稿所載若有罪案掉脫之處則大義之湮晦一世之疑惑實非細慮又此仰達矣予曰其言姑置之次對爲之大王大妃殿敎曰向來以穀石釐正事下敎矣其間果已商確否煥之曰此是大行朝業欲釐正者而慈敎如此臣等當講究從後稟達領府事今已回還且於此等事思之甚熟亦當相議稟處矣大王大妃殿敎曰從速商確稟啓也禮曹判書李晩秀曰朝祖儀節五禮儀則無所載錄喪禮補編以神帛行禮載錄而丙申年博詢大臣儒臣特下絲綸敎以旣不能遵用梓宮朝祖之古禮則神帛行禮大違於神返室堂之禮意仍命依五禮儀今番儀註當遵丙申受敎磨鍊而係是重大典禮請下詢大臣予曰大臣之意何如煥之時秀等皆以爲丙申已行之例不容他議矣予曰依爲之
정조 24년 · 강
命吏曹判書金載瓚重推順天府使梁周翊龍潭縣令沈公權扶安縣監李羲文閑邑相換
정조 24년 · 목
領議政沈煥之啓言順天府使梁周翊年老難責其剸理以閑邑相換龍潭扶安近作弊邑篤老侍下之人何以專意於釐弊乎龍潭縣令沈公權扶安縣監李羲文亦閑邑相換吏曹判書金載瓚注擬之際有欠商量請重推從之
정조 24년 · 강
命漢城判尹李祖承轝士大將吳毅常罷職京兆郞官李是釬該部官徐有聲拿處
정조 24년 · 목
左議政李時秀啓言昨日京兆郞官部官以轝士軍點考事出往東郊泮人輩與景慕宮一二契人相較契人之被重傷者甚多至於投石於郞官軍幕民習固已痛駭而昨日晩後泮人輩成群作黨持杖毆人喧聒於宮門咫尺之地此則臣所目覩分付攸司泮人作挐之類査出嚴繩不能嚴束之漢城判尹李祖承轝士大將吳毅常罷職當該京兆郞官該部官請拿處從之
정조 24년 · 강
命前說書金會淵陞六
정조 24년 · 목
吏曹判書金載瓚啓言前說書金會淵以科前年五十當依例陞六而其時因特敎除說書今則作散矣更爲稟定然後可以區處矣敎以陞六
정조 24년 · 강
顯隆園齋室行閣移建物力命自本府擧行
정조 24년 · 목
戶曹判書李在學啓言總護使以顯隆園齋室行閣移建時物力自該曹下送事筵稟蒙允矣取考謄錄則庚戌傳敎中本園修改自本地方與園官同爲擧行而物力儲置依楊州例名曰園役庫事下敎定式故大小修改臣曺未嘗有輸送物力之例今亦自本府擧行從之
정조 24년 · 강
宗廟永寧殿內墻命從便修補
정조 24년 · 목
禮曹判書李晩秀啓言宗廟內墻一間永寧殿內墻一間向來雨水頹落而頉處不甚大叚前此有不爲告由從便修改之例今番依此擧行請分付該曹從之
정조 24년 · 강
發靷時奉辭返虞時祇迎命依甲寅例磨鍊
정조 24년 · 목
禮曹判書李晩秀啓言續五禮儀喪禮補編發靷時殿下奉辭返虞時祗迎處所皆以城門外載錄而甲寅大喪時奉辭於敦化門外祗迎於城門外矣今亦依甲寅例請磨鍊從之
정조 24년 · 강
命平安兵營都試依前擧行
정조 24년 · 목
兵曹判書金祖淳啓言向因平安前監司韓用龜筵奏昌城宣川三和等邑抄上都試自兵營差送試官與防禦使眼同試取事令該曹稟處而前判書金載瓚以一道都試各付該邑事面終涉輕屑措辭防啓矣日前該道臣李泰永狀啓一如前道伯筵奏之事請更爲稟處矣大扺一道都試不由兵營皆自各該防營擧行乖損事面臣意則決難許施姑令依前擧行請嚴飭帥臣別加束濕從之
정조 24년 · 강
命典籍趙秀民拿處
정조 24년 · 목
工曹參判尹行恁啓言臣方待罪壯勇營提擧有所仰達者昨日泮人之作挐於莫重至近之處者事係變怪館官中設置久任之窠法意有在而慢不察飭誠極寒心當該久任郞廳請拿處從之
정조 24년 · 강
左參贊李秉鼎請逆鏔諸子散配賜批
정조 24년 · 목
秉鼎啓言逆鏔諸子散配事連有仰請未及蒙允矣鏔旣伏法則不當一日置之輦轂之下故敢達矣批以當處分矣
정조 24년 · 강
遞司諫崔重圭正言嚴思彦
정조 24년 · 목
因政院守令署經取稟敎以違牌及在外臺諫許遞今日政差出待下批牌招署經
정조 24년 · 강
山陵都監以丁字閣上樑文製述官以領府事李秉模改付標啓
정조 24년 · 강
吏曹參判曺允大陳疏自引乞遞賜例批
정조 24년 · 목
疏略曰臣於繕工事職忝提擧而慈敎截嚴滿心惶愧日前除命具疏陳懇適値齋日自院退却如是之際庚牌遲留致勤匪怒之敎至今追惟惶汗浹背亞銓除旨又下於訟罪之中益不知措躬之所伏乞將臣所帶亟行鐫削仍勘臣罪批以卿其勿辭行公
정조 24년 · 강
執義閔師宣疏陳母病乞遞批許救護
정조 24년 · 강
大司諫申獻朝陳疏辭職賜例批
정조 24년 · 강
吏曹以尼城利城改號啓
정조 24년 · 목
該曹啓言忠靑道尼城改以魯城咸鏡道利城改以利原
정조 24년 · 강
以李秉鼎爲咸鏡監司備薦也
정조 24년 · 목
以徐有沂爲司諫李弘謙爲正言李敬一爲左參贊李祖源爲判義禁
정조 24년 · 강
命曺壽喆嚴加照律
정조 24년 · 목
義禁府啓言罪人曺壽喆更問則如前漫漶終不直陳平問之下無以取服請刑推得情敎以更招猶不直招本罪之外又一大罪以此嚴加照律
정조 24년 · 강
大王大妃殿命十八日筵說書入
정조 24년 · 목
大王大妃殿口敎曰簾內下敎諸臣似難諦聽諸臣所奏亦難詳聞故欲詳知上下酬酌書入之意有所下敎矣十八日垂簾殿坐筵說尙不書入亦不書入於朝紙後勿如是可也
정조 24년 · 강
命咸鏡監司明日辭朝
정조 24년 · 강
分揀漢城判尹李祖承轝士大將吳毅常放李是釬徐有聲趙秀民
정조 24년 · 목
因罷職傳旨敎以分揀○因是釬等囚單子竝敎以付過放送
정조 24년 · 강
大王大妃殿命二十日次對筵說書入
정조 24년 · 목
大王大妃殿口敎曰昨日以筵說事有所下敎矣十八日筵說書入而二十日次對筵說何不書入乎又口敎曰十八日筵說勿爲頒布二十日次對筵說則頒布
정조 24년 · 강
大王大妃殿命嘉順宮諸道封進三名日方物端午節扇油物權停
정조 24년 · 목
大王大妃殿敎曰嘉順宮爲念經費諸道朔膳方物欲爲不受故事體不然之意已諭而姑令依例磨鍊矣終乃苦辭不已其謙讓之德徽美之意予豈不表彰之乎後當勸受今姑副其意諸道封進三名日方物端午節扇油物權停
정조 24년 · 강
命忠淸兵使當日辭朝
정조 24년 · 강
改差厚陵參奉李龜星以閔承爀爲之
정조 24년 · 목
禮曹啓言厚陵曲墻修改告由而參奉李龜星時在禮安地受香無人今姑改差其代請令該曹口傳差出允之
정조 24년 · 강
召見下直監司閫帥守令于熙政堂
정조 24년 · 목
辭陛也○大王大妃殿敎曰保民恤民之政固當盡心而此非但向來飭敎而已卽英廟朝曁先王朝懷保愛恤之至仁盛念卿須體兩朝爲民之苦心毋或少忽俾一方生民安生樂業以副朝廷委寄之意也咸鏡監司李秉鼎曰向來伏見大王大妃殿十行辭敎可感豚魚爲方伯守令者孰不感泣乎前席下敎又若是諄複臣當殫竭奉行矣大王大妃殿敎曰百姓有國之本也專係於守令之愛恤而守令飭勵之道惟在於方伯見今國勢孤弱卿必下往面飭諸守令俾有實效秉鼎曰臣方叨外蕃遠離軒陛竊有區區憂愛之忱敢此仰達矣我聖上寶籌尙在沖年血氣姑未盛壯目今悠悠萬事莫如保嗇聖躬而一日萬機實有違於節宣充養之方限數年機務之繁軍國之重太半稟決於慈聖我聖上專心講學焉予曰卿言好矣秉鼎曰臣無他兄弟偏母年近八耋長時奄病不可離捨加得數三日遲留則庶可以將毋偕往矣予曰從便將往大王大妃殿敎曰將多日留滯故云然耶承旨金羲淳曰然矣大王大妃殿敎曰俄已下敎於北伯而百姓國之本也爾須以保民恤民爲念下往善爲之也忠淸兵使金益彬曰伏奉下敎臣當竭誠奉公矣襄陽府使朴趾源等奏職姓名大王大妃殿敎曰向來有所下敎於守令矣其後差除者亦嘗聞之而須各務盡保民恤民之道以善爲之意承宣傳宣大王大妃殿敎曰日前次對大臣所奏中洪鳳漢文集印出事卽先朝未卒之志故有所下敎而今當國家多事之時此非時急爲之者姑爲停役之意分付羲淳曰日前次對臣未得入侍未知大臣所奏之如何而洪鳳漢之負犯貫盈于天奏稿印行則其罪狀自然掉脫罪狀掉脫則義理自致疑晦予曰承旨退去羲淳連奏曰今此停役之敎亦與仍命不印有間伏願亟命內閣永寢其印役予曰承旨退去羲淳曰俄者大王大妃殿下敎有二十日次對筵說出朝報之敎而筵說則元無出朝報之例故敢達矣大王大妃殿敎曰然則雖勿出朝紙使卽頒示
정조 24년 · 강
國葬都監以肩轝大杠着筋小方床依大轝例造作啓
정조 24년 · 강
晝停奠命依己酉年例
정조 24년 · 목
國葬都監啓言謹稽己酉謄錄則肆覲峴晝停所梓宮紙榜不爲奉出以大轝神輦暫住于幕次行晝停奠進發矣今番鷺梁肆覲坪晝停所何以爲之敎以依己酉年例
정조 24년 · 강
始興華城欑宮排設處牧丹屛命依己酉年例爲之
정조 24년 · 목
因國葬都監啓請有是命
정조 24년 · 강
國葬都監以哭宮人行帷燭籠奉持軍擧行啓
정조 24년 · 목
該都監啓言哭宮人行帷帳丙申則依例隨往己酉則除之矣今則請依丙申例擧行又啓言三色燭籠火鐵燭籠紅箭門內例以忠贊衛奉持而丙申己酉皆以軍人奉持矣今番請亦依此擧行竝允之
정조 24년 · 강
山陵丁字閣紅箭門命依丙申例爲之
정조 24년 · 목
山陵都監啓言取考補編則丁字閣東西南北皆設紅箭門而南則有左右夾門東西各有一夾門丙申謄錄帷門之制一如補編所載而洞口內外又各立紅箭門二座己酉謄錄則只設丁字閣正南紅箭門一座洞口外紅箭門一座因山後撤去改立永排紅箭門矣今番則何以爲之敎以依丙申年例爲之
정조 24년 · 강
改銘旌書寫及初銘旌燒火處所命竝以明政殿爲之
정조 24년 · 목
因魂殿都監啓稟有是命
정조 24년 · 강
魂殿所排書案等物命當內下
정조 24년 · 목
魂殿都監啓言取考丙申謄錄則魂殿所排書案硯匣硯石筆墨硯滴書鎭以平日御用件入排矣今番則何以爲之敎以當內下矣
정조 24년 · 강
禮曹以返虞前後朝臣哭班處所啓
정조 24년 · 목
該曹啓言山陵下玄宮華城行宮初虞祭時留都群官望哭與返虞後朝臣哭班處所皆以仁政殿西庭請擧行敎以返虞前明政殿爲之返虞後則仁政殿爲之
정조 24년 · 강
大王大妃殿諭領議政沈煥之
정조 24년 · 목
大王大妃殿敎曰目今恤民之政若論其大弊瘼則莫如還穀之弊莫知可救之策故頃者次對入侍時有所下敎矣其間已爲商量有所規劃者乎此意問于領相與僚相相議以稟近來百隸怠慢不事其職事遞易又頻故朝體不嚴庶事叢脞予意則欲救此弊莫如官職之久任然不能擇人則久任反有害焉然則當以擇人爲先務以此意傳于領相如吏戶兵刑最緊之職任另擇可合之人以聞閣臣輪參經筵事才已下敎經筵官抄選事頃旣筵稟依允而至今尙無啓稟之事未知何故也亦爲問啓此三件事所關甚大若難卽速議啓須使爛熳詳議再明日次對入侍時啓稟之意遣史官傳諭于領議政
정조 24년 · 강
遞判義禁李祖源承旨尹光普李殷模
정조 24년 · 목
時囚曺壽喆照律而政院以祖源違牌啓稟敎以許遞今日政差出待下批牌招開坐○敎曰左承旨左副承旨許遞
정조 24년 · 목
以曺錫中金近淳爲承旨金熙采爲執義姜世鷹爲掌令金會淵崔之聖爲持平趙尙鎭爲判義禁李烷爲泰安郡守
정조 24년 · 강
假注書申在明以右贊成宋煥箕附奏啓
정조 24년 · 목
狀啓以爲臣奉聖批馳到懷德縣性潭里傳諭于右贊成宋煥箕則以爲臣猥陳一疏祗俟違慢之誅伏奉聖批反賜溫諭至以予日望之爲敎微分惶隕而見今疾勢添谻無以自力起發益不勝悚蹙之至云矣
정조 24년 · 강
判尹李祖承陳疏自引賜批
정조 24년 · 목
疏略曰臣威令素之鎭物團束亦多昧方致使無前怪駭之擧作於淸嚴咫尺之處大僚請罷尙云太寬遽有分揀之命臣罪益彰於未勘乞令攸司治臣當律批以卿其勿辭行公
정조 24년 · 강
吏曹參議沈象奎疏辭三銓新除賜例批
정조 24년 · 강
敦寧都正兪岳柱疏陳無敦寧乞遞批下該曹稟處獻納金孝秀陳疏乞遞仍請今番守令給馬賜批
정조 24년 · 목
疏略曰臣風痰苦疾便作癃廢之人乞命鐫削臣職焉今番諸守令之格外遷移出於虛司果區處之聖念臣固欽仰而第守令數遞民受近送之弊先王每於荒年數易之邑輒命給馬因飭勿收刷價甚大惠也今此諸守令中未準朔數以邑移邑者傍照先朝給馬之例毋令收捧刷價於民間恐爲惠民之一道矣批以所陳令廟堂分付爾其勿辭察職
정조 24년 · 강
副校理閔命爀陳疏辭職仍陳勉賜批
정조 24년 · 목
疏略曰夫仁者心之德義者心之制也人主一心爲萬化之源以言乎聖德則體羲易乾元之仁法成湯制事之義以言乎治謨則擴仁而博愛明義而惇信以之敷化振綱以言乎朝著則仁以保合太和義以剛制威斷以言乎民事則推周王如傷之仁演箕疇遵王之義自夫一念之微以至萬事之應莫不以仁義爲準則民國之間自當沛然於仁精義熟之中矣伏願懋哉懋哉夫義理者天下之公也義理得正則朝廷自正朝廷自正則民志壹而世道淑矣伏願殿下遵先朝敷心之諭念今日牖俗之方益加聖意於明義理三字焉批以所陳當留念爾其勿辭察職
정조 24년 · 강
召見承旨金近淳于誠正閣
정조 24년 · 목
予曰久後始見矣近淳曰臣以無似久叨胄筵侍講之列當此時又受誤恩惶懍抑塞矣予曰新資可喜矣近淳曰千萬意外此時此任及於如臣庸陋不知將何以圖報矣
정조 24년 · 강
命未下直守令當日辭朝
정조 24년 · 강
遞判義禁趙尙鎭
정조 24년 · 목
時囚曺壽喆照律而政院以尙鎭違牌啓稟敎以許遞令次堂擧行
정조 24년 · 강
命黃澗縣監宋欽天明日來待
정조 24년 · 강
遞掌令姜世鷹持平崔之聖
정조 24년 · 목
因政院守令署經啓稟敎以山林外在外竝許遞諫臺署經前行公
정조 24년 · 강
大王大妃殿進御參橘飮命自今日停止榻敎也
정조 24년 · 강
命遣吏郞摘奸諸執事淸齋
정조 24년 · 목
三角山白嶽山木覓山漢江報謝祭在再明日也
정조 24년 · 강
行藥院入診及次對于熙政堂召見下直守令都提調徐龍輔副提調閔台爀黃澗縣監宋欽天
정조 24년 · 목
請診也○予命醫官診候置之○予曰領府事其間休憩無所愼否領府事李秉模曰賤質別無他恙矣右議政徐龍輔曰殿宮粟米飮停止久矣調補之道不可不從近繼進矣予曰依爲之領議政沈煥之曰大王大妃殿下敎以外邑還穀爲生民痼弊令臣等相議釐正俾圖裕國保民之方臣等敢不感激奉行而此事實非造次間所可泛議而硬行者也大抵各邑還穀有半分盡分取耗之法亦各不同如欲總作一衛門名色則先從分留取耗之法均一整齊然後又就京外各衙門需用之出於耗條者釐改裁減使一年耗條各當一年需用而又有餘耗之會錄者雖或値歉停減常有積儲以備不虞之需然後國受其效民蒙其澤矣臣等欲與卿宰之曾經道伯度支人商議得其除瘼捄弊之安然後以爲稟處故自致日子之淹遲矣大王大妃殿敎曰此事不可抛置所當趁卽爲之故日前有所下敎而實狀果如卿言則詳細歷詢於諸宰商量爲之也煥之曰爲民弊如是諄複臣不勝感頌此事問諸諸道方伯及掌財賦之臣今冬內似可釐正矣大王大妃殿敎曰爲其實惠之下究非謂一二日內釐正者卿等須着意講究純實爲之也煥之曰慈殿又以擇人久任爲先務如吏戶兵刑最緊之任另擇可合之人以聞爲敎近世人才雖眇然而一代人能了一代事亦有古語矣倘於每一官擬薦之時量其當否序其先後無所違於當世之物論則庶無失人之嘆矣今吏曹判書金載瓚地處資歷實叶時望此重臣宜以其職責其益礪矣兵曹判書金祖淳新受重任遞當大政而注擬甄拔之際物論稱善亦宜久任以佇成效矣戶曹判書李在學刑曹判書李書九一則先朝除拜一則出於特擢若其踐歷資望俱合委畀責效矣大王大妃殿敎曰卿言誠然矣予之日前下敎非謂見今在職者之不足於委任雖來頭另擇可合之人用之之意也兵判之今番都政允叶物議果能善爲之云頗可喜幸大抵吏戶兵刑等官國之重任爲國之道專在於得人才自此以後卿等着念另擇煥之曰下敎若是懇惻來頭議薦時謹當博採衆議以聞經筵官抄選事筵退後卽當議啓矣又奏曰行大護軍李義弼曾因大行朝匪怒之敎鎖直總府矣日前已蒙特敎遞出然則他官職勿擬之敎亦當在疏蕩之中故敢達矣予曰依此爲之○欽天奏職姓名予曰贊成以愼節不能上來云其間加減何如欽天曰臣祖病情猶未快可故至今未作奔赴之行矣予曰爾下往後以從近上來之意傳諭大王大妃殿敎曰保民恤民之政事係於守令以惕念善爲之俾有實效之意申飭煥之曰當各別申飭矣
정조 24년 · 강
命黃腸斫來從略爲之
정조 24년 · 목
領議政沈煥之啓言長生殿所儲內板品劣外板亦然而斫來年限已過矣依定式發遣郞廳於黃腸所在三道請斫來敎以聞多民弊從略爲之
정조 24년 · 강
命李爔紅牌紅榜勿施
정조 24년 · 목
領議政沈煥之啓言參奉李爔因慈敎今爲蔭官矣紅牌紅榜請勿施從之
정조 24년 · 강
大轝換杠處馬木命預爲排設
정조 24년 · 목
左議政李時秀啓言因山時都城門及華城城門大轝出入時當以短杠換奉而民家路狹處亦爲換杠俾無民家毁撤之弊馬木擔運之際每致失次紛聒之患曾於己酉因特敎預爲排設於各處所今番請依此擧行從之
정조 24년 · 강
命栗木敬差官嚴飭下送
정조 24년 · 목
右議政徐龍輔啓言太常行用栗木間因兩南歉荒二式年不得取來故本寺所用苟簡今當敬差官下往之時行用栗木量宜取來以除來式更送之弊似好矣從之敎以各別嚴飭下送無或爲弊
정조 24년 · 강
魂殿虞祭冬至祭分行兼行命問議大臣儒臣
정조 24년 · 목
禮曹判書李晩秀啓言初七日曉頭行冬至祭當日返虞又行再虞祭則一日之內再行大祭事極未安又若以冬至祭再虞祭兼行於華城行宮則返虞後三虞前將只行朝夕饋奠其在返虞之禮意恐有欠缺之嘆分行兼行俱甚掣礙而係是莫重禮節請問議于大臣及在外儒臣從之
정조 24년 · 강
大司諫申獻朝避嫌賜批
정조 24년 · 목
避嫌略曰臣於見職有不可冒據者三焉昨憂常參登筵有發啓未畢啓之情勢臣難冒者一也日前上疏中自附於明義理嚴隄防矣及承批旨無所發落臣難冒者一也臣與崔重圭有不可作僚之嫌重圭違牌遞去臣難冒者一也請遞斥臣職又避嫌略曰今於所懷仰陳之時至被承宣之請推其何敢晏然於臺次乎竝批以勿辭亦勿退待
정조 24년 · 목
承旨李儒慶啓言大司諫申獻朝所懷仰陳之際不陳原啓直擧請字俱違格例請推考從之
정조 24년 · 강
召見前江原監司南公轍于誠正閣
정조 24년 · 목
遞來也○予曰何以生還豈意今日見此狀耶又曰老人好爲將還耶公轍曰來時臣母病勢添劇飮食全却僅僅入來矣予曰自此可以頻見矣
정조 24년 · 강
遞內醫提調徐邁修
정조 24년 · 목
政院以邁修不爲仕進啓稟敎以許遞今日政差出
정조 24년 · 목
以李萬榮爲執義洪秉臣爲掌令李重蓮爲持平洪良浩爲判義禁李義弼爲知春秋金祖淳爲內醫提調
정조 24년 · 강
以金日柱經筵官單付
정조 24년 · 강
給寧海等邑渰頹戶恤典
정조 24년 · 목
慶尙都事禹錫龜以寧海等邑民家漂失頹壓人物渰死壓死馳啓敎以別加顧恤速爲奠接事分付
정조 24년 · 강
命平海前郡守權晙仍任
정조 24년 · 목
江原監司李魯春以平海前郡守權晙漂戶奠接與災政了畢間特許仍任令該曹稟處事馳啓敎以依狀請施行事回諭
정조 24년 · 강
命國葬都監所用物力當內下
정조 24년 · 목
該都監啓言本都監所用物力依丙申例山陵都監內下物力中取用矣目今已盡無餘來頭所入假令計數則米爲四百石木爲二十同錢爲一千二百兩請依此數分半取用於戶惠廳敎以當內下矣
정조 24년 · 강
照勘時囚曺壽喆
정조 24년 · 목
義禁府啓言中官曺壽喆更招猶不直陳本罪之外又一大罪以此照律罪加一等杖一百收贖告身盡行追奪流二千里定配請私罪施行允之敎以功減一等又啓言曺壽喆平海郡徒三年定配請押送允之
정조 24년 · 목
義禁府啓言通津前府使李海範原情泛稱遲晩而曾經宣傳官請除刑推議處允之
정조 24년 · 강
秋曹以內司下吏金尙一杖一百後長淵縣徒三年定配啓
정조 24년 · 목
三角山白嶽山木覓山漢江報謝祭在明日也
정조 24년 · 강
大王大妃殿命嘉順宮朔望膳雉鮮姑爲權停
정조 24년 · 목
大王大妃殿敎曰各殿宮朔望膳生雉十一首生鮮三尾封進嘉順宮爲念經費固請不受姑爲權停各殿宮逐日供上依前擧行事分付各司
정조 24년 · 강
遞承旨閔台爀曺錫中
정조 24년 · 목
敎曰都承旨同副承旨許遞前望單子入之
정조 24년 · 강
行召對于誠正閣承旨金近淳閣臣沈象奎玉堂金熙周閔命爀注書金啓溫史官金珍恪承膺祚
정조 24년 · 목
講孟子○近淳曰近日講筵頻設之時玉堂不備或有除本仕者或有在外者直次苟艱云此後則以無故人擇差備員好矣
정조 24년 · 강
遞執義李萬榮掌令洪秉臣持平李重蓮修撰尹益烈副修撰曺允遂
정조 24년 · 목
因政院啓稟敎以都憲外在外人許遞政官牌招開政○敎曰在外玉堂許遞今日政差出待下批牌招推移入直
정조 24년 · 강
梓宮書上字命當親書矣
정조 24년 · 목
因禮曹梓宮書上字節目有是命
정조 24년 · 목
國葬都監以寶篆文敬書正副二本以入啓敎以以正本用之
정조 24년 · 강
差下山陵都監別看役鄭旭
정조 24년 · 강
行召對于誠正閣承旨南公轍閣臣沈象奎玉堂閔命爀閔耆顯注書金啓溫史官李存秀洪奭周
정조 24년 · 강
遞吏曹參判曺允大參議沈象奎以尹行恁爲參判金羲淳爲參議
정조 24년 · 목
因政院牌招啓辭敎以聞有實病判書給由參判參議許遞前望單子入之待下批牌招
정조 24년 · 강
以南公轍鄭尙愚爲承旨前望也
정조 24년 · 강
有政吏曹參判尹行恁進
정조 24년 · 목
以閔命爀爲執義金履度爲掌令鄭魯榮爲持平尹命烈爲修撰朴宗京爲副修撰曺允大爲工曹參判李龜雲爲副校理
정조 24년 · 강
遞修撰閔耆顯
정조 24년 · 목
政院以耆顯謂有情勢徑出啓稟敎以許遞
정조 24년 · 강
命方物移準及使臣賜食稱謝之意撰回咨下送彎府轉致北京
정조 24년 · 목
承文院啓言禮部咨文中有方物移準事及使臣賜食事以來頭年貢之行奉表稱謝之意撰出回咨下送彎府使之入送鳳城請轉致北京允之
정조 24년 · 강
行召對于熙政堂承旨嚴耆閣臣李存秀玉堂金熙周朴鍾淳注書金啓溫史官金珍恪洪奭周
정조 24년 · 목
講孟子○熙周曰孟子後繼講冊子預爲稟定然後改粧及懸吐當爲之矣予曰從當下敎矣
정조 24년 · 강
修撰尹命烈以母病陳疏徑出批許救護
정조 24년 · 강
敦寧都正崔獻重疏陳無敦寧乞遞批下該曹稟處遞承旨李儒慶副校理李龜雲校理趙得永副修撰沈奎魯以徐英輔爲承旨
정조 24년 · 목
敎曰右承旨許遞前望單子入之待下批牌招察任○敎曰玉堂不可不備員都監進去及在外人竝許遞與未差之代政官牌招開政差出
정조 24년 · 강
有政吏曹參判尹行恁兵曹判書金祖淳進
정조 24년 · 목
以朴吉源爲副應敎申絢爲校理趙萬元爲副校理尹益烈爲修撰李得濟爲副總管柳文植爲京畿水使
정조 24년 · 강
行藥院入診及次對于熙政堂都提調徐龍輔捉調金祖淳副提調南公轍
정조 24년 · 목
請診也○予命醫官診候置之領議政沈煥之曰領府事今已回還向來大王大妃殿下敎有國事時原任協力爲之之敎古規原大臣同參次對也故肅廟朝一月六對原任每每進參英廟朝亦然今則領府事萬里行役之餘姑難進參而來頭調理後同登賓筵似好矣予曰依此爲之
정조 24년 · 강
命平安監營留庫銀五千兩貸下彎府
정조 24년 · 목
領議政沈煥之啓言卽見義州府尹金箕象所報以爲運餉庫無餘儲銀而當此勅行使行稠疊之時拮據沒策爲辭矣彎府事勢旣如此監營留庫銀中限五千兩姑爲貸下該府從速還報之意請嚴飭分付從之
정조 24년 · 강
命經筵官金日柱六品職陞付入參召對
정조 24년 · 목
領議政沈煥之啓言經筵官金日柱今旣抄啓矣六品職陞付請入參召對之筵從之又啓言金日柱六品付職異於臺通自當入參於講筵矣
정조 24년 · 강
命善山府使朴命燮仍任因此窠陞遷守令次次仍任
정조 24년 · 목
領議政沈煥之啓言善山府使朴命燮曾因特敎以外補施行日前政遽然內移矣命燮仍任因此窠而陞遷諸守令次次仍任令該曹口傳擧行至於德山時縣監金基彦待窠甄復請分付從之
정조 24년 · 강
命徐英輔勿爲降資
정조 24년 · 목
領議政沈煥之啓言京畿水使徐英輔未赴任而特除承旨矣二品陞資自在勿施而銓曹以行承旨書入者有違法典英輔所陞二品之階請依例收還敎以久在近列勿爲降資
정조 24년 · 강
命始興華城宿所處令三軍門各設帳幕
정조 24년 · 목
左議政李時秀啓言因山時正値隆寒始興華城兩處宿所露處經宿可悶令三軍門各設人字帳幕五十浮於通廣處使之依接亦令畿營華城火吐木空石優數分給請預爲分付從之
정조 24년 · 강
命宣傳官廳以下各廳次次移接
정조 24년 · 목
左議政李時秀啓言宣傳官廳移接於武兼廳扈衛廳移接於尙瑞院員役房事草記蒙允矣更聞事勢多有掣礙云宣傳官廳移接於尙瑞院尙瑞院同入於典設司扈衛軍官移接於禁軍廳扈衛別將同入於內三廳忠壯將忠翊將移接於局別將忠壯衛忠翊衛同入於局出身番所而趁魂殿修改始役前次次移入請分付從之
정조 24년 · 강
命進講冊子改粧其他諸冊竝仍置
정조 24년 · 목
戶曹判書李在學啓言弘文館進講冊子則事體自別固當改粧其他諸冊恐不必一一改粧已改粧外一竝仍置似好矣從之
정조 24년 · 강
命觀象監生金光恰吳載完從願施賞
정조 24년 · 목
吏曹參判尹行恁啓言觀象監監生金光恰吳載完購得好品輪圖來納本監將用於今番山陵開金井時矣其在酬勞之道依譯完例自本監從願施賞似好矣從之
정조 24년 · 강
命大護軍徐邁修鰲恩君李敬一漢城判尹李祖承備堂差下行都承旨南公轍備堂還差
정조 24년 · 목
承旨徐英輔啓言司諫徐有沂傳啓之際有違格例請推考從之○校理金熙周啓言臺諫傳啓之或文或言自是體例而司諫徐有沂前啓之際一直以文字讀奏大損臺體請推考從之
정조 24년 · 강
司諫徐有沂避嫌賜批
정조 24년 · 목
避嫌略曰臣登筵傳啓之際做錯非細至被儒臣請推以此情踪其何一刻晏然於臺次乎請遞臣職批以勿辭亦勿退待
정조 24년 · 강
罷司諫徐有沂職
정조 24년 · 목
領議政沈煥之啓言司諫徐有沂讀啓未畢忽爲避嫌仍又續奏未畢之啓有損臺體請罷職從之
정조 24년 · 목
承旨鄭尙愚啓言承宣以臺臣請推仰奏之際玉堂同爲起伏齊聲以奏有違筵體玉堂請推考從之
정조 24년 · 강
行召對于誠正閣承旨沈象奎閣臣李存秀玉堂金熙周朴鍾淳假注書李允謙史官金珍恪洪奭周
정조 24년 · 강
遞工曹判書朴準源
정조 24년 · 목
以林漢浩爲掌令李益運爲工曹判書金祖淳爲知經筵
정조 24년 · 강
大王大妃殿命閣臣每日二員仕進自內勸講
정조 24년 · 목
大王大妃殿敎曰頃者下敎中閣臣五人來月初六日爲始勿拘體例每日二員仕進自內勸講專以成就聖學爲務
정조 24년 · 강
大司憲李直輔以草莽臣從縣道上疏辭職仍陳改名賜批
정조 24년 · 목
疏略曰臣改名以直輔敢此上聞恭俟處分仍伏念別諭誕宣慈敎特降尤當不日趨召而風漸宿症近益危篤少有蠢動之望則謹當進伏國門仰請鈇鉞之章矣批以改名知悉所辭不允卽速上來仍命地方官傳諭
정조 24년 · 강
慶尙監司金復永以仁同府使李甲會秘報馳啓
정조 24년 · 목
狀啓以爲臣於赴任之路到咸昌縣得接仁同府使李甲會秘報則以爲今十六日曉頭首吏朴就蕃入告內俄者鷄初鳴時邑底賣酒老嫗來言何許人無慮二十餘名喧過門前謂將犯官家急往見之云故渠方入來衛中晏如事涉虛謊還爲出來之際忽有兩漢手執楞杖見人惶㤼趕走渠追捉則南山里居兪漢奉爲名漢也問往何處則語極糢糊渠多般恐喝則答以隨來同里張哥兩班欲犯官家到門分竄而還云故見方拘置云故兪漢奉捉入嚴問則其所告內渠以邑內面南山里啓張時景山直今十五日夕時景使其奴永太招渠故卽爲往赴則時景以爲吾以猫降山柴場事方有議處之道云而庭下會立者約爲十餘人仍與發向柴場至小峴稻場下張時景時昱時皡等三兄弟同坐一處顧謂渠等曰汝輩亦臣民也國王昇遐誤用醫藥嗣王孤單國事多難老論秉時監司守令皆是老論吾以嶺南士夫將爲國家聚軍上京有事可爲汝若聽吾言亦有好事汝能聽吾言乎重言復言而厥奴永太輩亦言其上典善於天文望氣眞是生佛不從則必有禍云故渠等心甚危怖欲爲中路逃避而佯應曰諾同向角巖村招出村家爛宿之人誘說威脅一如前言驅出若干人轉向道吐谷亦誘脅之又向新村而方向官家行到南山里右里所居時景族人中路遮截則時景兄弟大喝揮手其族班退立大呼村人曰汝輩欲死則隨往云故南山新村各人在後者一時散歸只以在前數十人同向官門而聞其路中指揮之言則吾將率汝輩直入本府結縛官長向前善山尙州等邑次次聚軍仍入京城以赴國家之急云故渠驚㤼逃走現捉於吏房云招問羅卒輩則所告內鷄鳴時有喧聒聲急請開門曰新村兩班被打常漢方在死境故告官次入庭云云渠等從門隙瞰見則黑夜雨聲之中着上衣者四人有兩班貌樣二人着白笠一人着竹絲冠一人着布巾擧止駭怪其後可十餘人散立路中渠等以爲非久天明待明入呈爲可云則彼輩杖以打門手以排門顯有突入之意故渠等力捍則其卒黨忽地奔散所謂衣冠者從以急走云矣府使仍卽發捕時景兄弟及其子玄慶逃躱故其老父及從弟等與村漢散歸者十餘人爲先捉來取招則其父胤赫招內渠子自許忠國自聞沈鏔之說不勝憤慨或夜占星文時時憂歎而渠則昏耄昨夜之事全然不知云時景從弟張時夏張時楫等招內伊夜有村外微喧之聲故問於奴屬則答以南山兩班爲借村人方坐朴尙乭家云故急往問其委折終不詳答而奴輩所傳謂將作變官門故渠欲挽執之際時景知機急去追之不得云村漢諸招一如兪漢奉所告今方多發將差跟捕云又牒呈內今十七日未時出使將校所告內渠等與張時景六寸張時礪同爲跟探行到天生山城落水巖則有人墜倒於瀑布絶壁之下故往見之則乃時景等三兄弟而時景時昱已死時皡流血被面一縷尙存府使馳往檢驗自墜致死的實無疑時皡則運置溫堗使之救療在逃之玄慶另飭譏詗云矣嚴飭各鎭使之刻期跟捕而就捕各人等一竝促致臣營當該府使李甲會及營將趙恩錫同爲馳進以大邱判官洪景斗永川郡守金基憲慶山縣令李志淳差定參覈官臣眼同盤覈取招而此賊本以名賢之裔世襲簪組至於今春其叔胤宗之特授都正而極矣奈其梟心虺性背馳聲敎乃以不忍言之說誑鼓衆心又以必可成之勢誘脅蚩氓半夜官門獸奔豕突自知凶身覆載難容懸崖十丈兄弟俱墜鯨鯢之誅雖逭生前适雲之律合施身後其父胤赫始稱老昏終飾遁辭老賊生奸益可駭惋是父是子之一體同腸明若觀火時鋼時礪時夏時楫時鼎雖以中路挽執作爲自脫之欛目見凶擧初無奔告平日連腸和應昭不可掩一辭扺賴萬萬凶獰時皡則情節旣綻更無可問而蘇醒未完訊推難嚴永太則賊情源委知者惟渠而爲人忒黠終不直告苟非嚴訊難可深覈其餘徒黨雖曰脅從黨與之誅在所難逭蓋此賊變事關凶逆法在王府臣不敢擅施威訊而止安東金樂敎善山金行久仁同張羽成出於賊皡之口招竝發捕玄慶則連加嚴飭各鎭待其捉來窮覈陳聞計料
정조 24년 · 강
召見時原任大臣于熙政堂領府事李秉模領議政沈煥之左議政李時秀右議政徐龍輔
정조 24년 · 목
予出示慶尙監司金履永密啓命諸大臣輪見秉模曰見此狀啓萬萬凶悖矣非但言語問不道之說形跡已露決不可以一道臣尋常盤覈亟令王府拿鞫得情斷不可已也予曰慈殿今方垂簾卿等以次稟達秉模奏曰卽見慶尙監司金履永狀啓則張哥輩所爲凶悖矣二漢徑斃一漢見囚其中張哥之子失捕云其在國體亟令王府設鞫得情然後嶺右人心可以底定矣煥之曰見此狀啓不可但以駭懍言今則凶魁自斃一漢在囚卽令王府拿鞫可以裁酌而亦可爲鎭嶺民之道矣時秀曰凶魁之父子兄弟奴僕隣里言語凶悖之外跡已綻露亟令王府鞫問然後可爲懲創之道矣龍輔曰以諸賊供招觀之決非蚩蠢輩所爲不可令本道尋常鉤問矣大王大妃殿敎曰以國體言之諸大臣所奏果得宜而此非驚擾之時事勢甚難若不可令一道臣盤問則卽送按覈使以爲鎭靖之道未知何如秉模曰臣等所奏卽大經大法也卽伏奉慈敎國體與事勢如是參量下敎臣等不勝欽仰然而諸賊今旣露跡則自下但請以按覈使下送恐似未安矣煥之曰以道啓中賊招觀之形跡已綻無疑則只送按覈使大有欠於國體矣時秀曰渠輩凶言已爛熳綢繆而只送按覈使國體則不然矣龍輔曰凶魁之設施排鋪與戊申賊獜佐希亮同焉今若只送按覈使不無國體反輕之慮矣大王大妃殿敎曰諸大臣所奏皆以國體得當爲言雖似然矣顧今事勢有難設鞫若差送按覈使使之盤問更觀其供招然後當爲之諸賊之設施雖萬萬凶悖此則決不可驚動擾亂卿等依俄者下敎另擇可合之人使之按覈無妨矣秉模曰慈敎又及於此節節至當先送按覈使盤問後更爲拿鞫未爲不可臣則當奉承慈敎矣下詢他大臣焉大王大妃殿敎曰先送詳明可合之人按覈然後更觀其所供若不可尋常仍置者則卽令王府拿鞫得情尙未晩矣卿等之意何如煥之曰慈敎如是諄複爲先按覈其情跡不可不拿鞫者則雖如此之時豈可不拿鞫乎臣亦當奉承慈敎矣時秀曰先送按覈使詳探後拿鞫亦未晩臣亦當奉承矣龍輔曰諸大臣已盡仰達臣無容他議矣大王大妃殿敎曰其中一賊在逃云尙未跟捕而然耶煥之曰姑未及追捕而畢竟當就捕矣若於嶺南道內未得譏捕則雖行移他道期於搜捕矣大王大妃殿敎曰此非設鞫之時故當送按覈使而若其嚴覈之道則決不可遲緩歇後爲之及其盤問也若不可自其地處置者更當拿來大體以好道理商量爲之也秉模曰慈敎得當矣雖未及設鞫豈可泛忽抛置乎煥之曰此是嶺南士族也盤問時若干連於朝官則按使不可自斷發捕此則當啓稟矣大王大妃殿敎曰依此爲之也煥之曰按覈使當議定而勿拘資級擇其詳明可合之人亦令道臣眼同擧行矣刑曹判書李書九旣奉大行朝下敎雖擔着於還穀釐正事而如取詳明則無出於此矣大王大妃殿敎曰自內何以知之第擇送也予命刑曹判書李書九入侍仍曰聞諸大臣所言下往善爲之也大王大妃殿敎曰大小姑無論犯逆之意極爲凶悖其在國體所當拿鞫而此非設鞫之時故玆授卿按覈卿其下往與道臣眼同明覈得情
정조 24년 · 강
差下嶺南按覈使李書九
정조 24년 · 목
領議政沈煥之啓言刑曹判書李書九嶺南按覈使差下使之當日辭朝仍與該道臣請眼同擧行從之
정조 24년 · 강
命桂坊官員爲先付軍職
정조 24년 · 목
領議政沈煥之啓言桂坊官員尙未區處矣參上諸員復職調用參下諸員陞六調用事分付該曹而請爲先令該曹竝付軍職從之
정조 24년 · 목
義禁府啓言李海範稅船護送法意甚嚴而身爲地方官全忽檢飭有此臭載請以此照律允之
정조 24년 · 강
遞承旨李書九姜彝正以鄭尙愚徐有聞代之
정조 24년 · 목
因書九牌招啓辭敎以與右承旨許遞前望單子入之
정조 24년 · 강
大王大妃殿命因山擇日令日官改擇
정조 24년 · 목
大王大妃殿敎曰向者以因山擇日事雖有李宇炯處分人言旣發之後其在重其事之道不可仍而置之依丙申已例令日官改擇
정조 24년 · 강
召見觀象監領事以下于誠正閤觀象監領事沈煥之總護使李時秀
정조 24년 · 강
禮曹判書李晩秀觀
정조 24년 · 목
請對也○煥之曰臣等謹依下敎齊會賓廳以山陵改擇日詳問諸日官則以爲十月內更無吉日惟十一月初六日辰時大吉云而十一月則踰禮月臣等不敢擇入敬考璿源紀略則寧陵大喪在五月而因山行於十月亦因禮月之無吉日故耳旣有國朝已行之禮則當以十全吉日爲定故相率求對仰請睿裁矣予曰旣有國朝典禮十月內更無吉日踰月擇入時秀曰下外梓宮前例則無擇日而大行朝己酉年因下敎別爲擇日矣今番臣等未能詳考只依舊例以隨時爲定改擇日時當同爲擇入矣予從之
정조 24년 · 강
大行朝御眞移奉處所命以維與宅爲定
정조 24년 · 목
領議政沈煥之啓言園所所奉大行朝御眞移奉于華城行宮事筵稟矣移奉處所以幸行時常御之維輿宅爲定之意請分付華城留守從之
정조 24년 · 강
命臺啓事大臣筵奏頒諸朝紙
정조 24년 · 목
領議政沈煥之所啓臣伏見院啓所論都監別工作事萬萬驚懍論一微官寧無其辭而敢以殯斂未及期之說肆然筆之於書仰慽嚴廬傳惑群聽耶殯殿移奉時刻之退定卽因當初時刻差早且因都監及別工作擧行果有不善周旋者以致草記論罪改入正時而若其儀節則大斂行於第五日卯時奉下梓宮行於同時成殯行於巳時彼所請未及期者何所據也以此等說布之八方身目則以我士民如喪父母之心謂今日邦禮當復如何優容言者雖是聖朝之美事而此則所係甚重其所處分不得不嚴也其在尊國體曉群惑之道不可不明其事實以臣筵奏出擧條請頒諸朝紙從之批以苟有人心則豈有如許臺啓乎
정조 24년 · 강
光恩副尉金箕性疏陳所懷賜批
정조 24년 · 목
疏略曰粤在丙丁危疑之際凶逆輩出天討斯赫則不能無世臣之連累於其間者而臣父相翊永謝榮途杜門謝世向國之忠可質神明難明之跡元無可指疑謗甚於巿虎飛語歸於裳蜂無論本事之虛實至入睿聽之俯悉則此所以尊賢日記之有臣父名而蓋當時浮言之作無所不有如張志恒諸人之說無非架空構虛煸動宮禁者也媢嫉之徒又從以譸張疑謗以致罔測之目延及於臣父裏情莫暴身名僇辱海島千里飮恨而死惟我大行大王以天地之仁日月之明事過年久之後惻然垂憐辛丑春臣父之死也特命爻周於流案及至癸卯夏別歲抄又特宥罪名每當臣登筵之時辭敎之間頻示愍恤之意臣亦知聖心之開悟而嚴畏不敢仰陳情事矣今四月初八日夕臣之入直衛府也特命晉對又使更陳所欲言臣於是痛陳冤狀則下敎曰心之無他予豈不知致此之故專由於中立而不能善周旋之故也代聽初畿沿譴罰之時吾意出於欲覺悟之意而不自覺焉爲人所誤也到今可以原白者已多昭晣而爲完人矣吾於卿之先豈可不以施於人者施之耶竝與合司贈誥而當爲之矣今方赦典事撓攘未定不必於此時爲之且上章請伸亦不如自上處分暫俟稍暇之日當直下處分爲敎伊後五月之晦又以贈誥事有下敎而忽遭此窮天之痛玊音在耳仙馭漸邈徒抱宸翰天地晦塞到此地頭臣之私冤猶屬餘事闡明先王之聖德卽所以爲於戱不忘之思矣泣血號乞賜處分仰遵先王之遺意仍治臣無狀之罪焉批以大行朝下敎如日月在卿家何有贈職今日政擧行仍命遣史官傳諭
정조 24년 · 강
有政吏曹判書金載瓚參議洪樂游進
정조 24년 · 목
以尹東晩爲大司諫李萬榮爲司諫李泰賢洪彦變爲掌令嚴思彦李敬心爲持平吳翰源爲獻納李東冕爲正言李益運爲禮曹參判李魯春爲兵曹參判趙鎭順爲宜寧縣監
정조 24년 · 강
命同敦寧李彦植百官加親授
정조 24년 · 강
命中官田宗成蔣良臣百官加親授
정조 24년 · 강
以金祖淳爲兵曹判書
정조 24년 · 목
大王大妃殿敎曰壯勇使金祖淳以同功一體之人且當此時本兵之任不可不擇差金祖淳兵曹判書除授牌招察任
정조 24년 · 강
命壯勇大將都提調總察
정조 24년 · 목
政院啓言壯勇大將金祖淳移拜兵判矣將兵之任不可一刻無總察何以爲之敎以都提調總察○又以都提調命招啓稟敎以從事官發牌聽傳敎
정조 24년 · 강
兵曹判書金祖淳疏辭本兵特授賜批
정조 24년 · 목
批以慈敎特授何如是屢違卽爲入來肅命
정조 24년 · 강
命兵判仍以前牌催促
정조 24년 · 목
因牌招啓辭允之敎以違牌勿爲呼望仍以前牌各別催促
정조 24년 · 강
以朴準源爲壯勇大將申大顯爲御營大將竝備薦也命御將申大顯兼察總戎使
정조 24년 · 목
政院啓言總戎使申大顯移拜御將矣將兵之任不可一刻無兼察何以爲之敎以御將兼察
정조 24년 · 강
以申大謙爲總戎使備薦也
정조 24년 · 강
賓廳以山陵各項吉日改擇別單書入啓
정조 24년 · 목
健陵左旋右落乾亥落脈癸胎息坎剝換癸翻身坎一節壬一節作腦亥入首亥坐已向右得辛兌水左得丑艮水巽破亥坐已向洪運丁丑水忌土年月日時正運庚辰金運泊帝旺宮雖爲天官符拘忌中最輕以年時納音制之以諸吉星化之少無所妨大行大王壬申生金忌火日始役八月初二日壬子卯時先始東方斬草破土同月初十日庚申辰時先始東方告先園祠后土同日曉頭先行作甕家九月十二日辛卯卯時開金井同月十八日丁酉卯時穴深七尺五寸用營造尺外梓宮陪進同月三十日己酉卯時下外梓宮十月初三日壬子午時啓欑宮十一月初一日己卯寅時先啓西方周堂空發靷同月初三日辛巳丑時行喪忌方庚癸方成殯到山陵後隨日時停喪忌方乾巽方山陵啓欑宮同月初六日甲申子時先啓西方進發同日啓欑宮後隨時下玄宮十一月初六日甲申辰時的呼壬辰生正沖甲寅生同旬沖戊寅生以上下玄宮時少避祭主不伏方已午未地取土吉方壬丙方造命年庚申木月戊子火日甲申水時戊辰木本命得局本命眞祿馬貴坐山得勢本氣歸垣天上三奇甲戊庚乙奇到坐丙奇到中丁奇到向太歲活祿馬貴蓋山黃道都天轉運金鷄鳴玊犬吠
정조 24년 · 강
命三角山木覓山漢江報謝祭今八月二十七日設行
정조 24년 · 목
因禮曹啓稟允之
정조 24년 · 강
改差魂殿都監監造官徐鐸修以前參奉兪常柱差下
정조 24년 · 목
該都監以鐸修身病啓請改差也
정조 24년 · 강
正言金啓濂避嫌乞遞賜批
정조 24년 · 목
避嫌略曰向以逆醫事懲討是急冒沒隨參而臣於啓辭中竊有私義難安者未參於昨日之詣臺獨漏於嚴敎何敢以倖逭晏然乎請命遞斥臣職批以勿辭亦勿退待
정조 24년 · 강
吏曹參判閔台爀疏辭亞銓賜例批
정조 24년 · 강
右承旨徐有聞陳疏自引賜批
정조 24년 · 목
疏略曰第伏見臺啓以洪時濟上疏捧納事有捧納承旨譴罷之請此臣向在喉院時所捧納者也重臺論存廉防之義不得不拜章請譴伏乞特遞臣新授職名以謝人言焉批以臺言可駭爾其勿辭察職
정조 24년 · 강
慶尙監司申耆黃海監司徐榮輔上疏辭職竝賜例批
정조 24년 · 강
金吾以假引儀鄭在愼係是雜技移送秋曹啓
정조 24년 · 강
大王大妃殿命殯殿供上依丙申年例勿爲封進大王大妃殿命初五日次對進定於明日
정조 24년 · 강
遞承旨朴宗輔徐有聞以李得濟崔獻重代之
정조 24년 · 목
敎曰同副承旨與違牌承旨許遞前望單子入之待下批牌招察任
정조 24년 · 강
召見告訃使兼請諡請承襲三使臣于誠正閣正使綾城尉具敏和副使鄭
정조 24년 · 목
辭陛也○予曰今若發去則十月內可以回還乎敏和曰至月內欲回還而亦未可必矣大容曰竣事遲速未可預料而因山以前似難復命臣等之心尤痛迫矣予曰必善爲往來也仍下臘藥胡椒等物
정조 24년 · 강
兵曹判書金祖淳再疏乞解本兵賜批
정조 24년 · 목
批以此時本兵之長何可逡巡卽爲承膺
정조 24년 · 강
大王大妃殿命兵曹判書記過待令肅單捧入
정조 24년 · 목
大王大妃殿敎曰處義隨時而異兵判上疏辭意實不知此時倚毗之意予雖不解事不以不可爲之事強迫廷臣況此人地處豈可以所不可強迫強迫乎當刻內若不承膺此無國綱之事兵曹判書金祖淳爲先記過待令肅拜單子催促捧入
정조 24년 · 강
大王大妃殿命兵判記過分揀
정조 24년 · 목
大王大妃殿敎曰兵判當生死向前之地逡巡無怪承膺亦是記過分揀此後更勿逡巡
정조 24년 · 강
遞判義禁趙尙鎭同義禁申大顯林蓍喆李翊模
정조 24년 · 목
政院啓言各道放未放當爲回啓稟處而判義趙尙鎭同義禁申大顯林蓍喆李翊模俱有情勢不得擧行云請牌招敎以竝許遞政官牌招開政差出
정조 24년 · 강
正言金啓濂避嫌乞遞賜批許之
정조 24년 · 목
與大司尹東晩有甥妹應避之嫌也
정조 24년 · 목
以金孝秀爲獻納閔榮祖爲正言金熙周爲校理金履度爲副校理李秉鼎爲判義禁朴準源爲知義禁尹長烈兪漢謨爲同義禁
정조 24년 · 강
重推掌令李泰賢持平嚴思彦
정조 24년 · 목
政院以泰賢思彦不呈肅單乍入旋出啓請重推允之
정조 24년 · 강
掌令李泰賢持平嚴思彦聯陳避嫌乞遞賜批
정조 24년 · 목
避嫌以爲臣等伏奉新除章皇出肅矣乃緣肅單之未及趁呈未免乍入旋出至被承宣重推之擧滿心惶懍請命遞臣等之職批以勿辭亦勿退待
정조 24년 · 강
命長連縣監侯間下送其餘親病身病更問草記
정조 24년 · 목
吏曹啓言諸道上京守令俱於今月初二日下去而沃溝縣監鄭來百長連縣監洪後榮親病猝重咸陽郡守趙命喆靑陽縣監李學彬身病沈重不得下去云何以爲之敎以長連縣監洪後榮足可離捨侯間下送其餘有親病身病者強赴與否更問草記
정조 24년 · 강
大王大妃殿諭右議政徐龍輔
정조 24년 · 목
大王大妃殿敎曰目今國勢之岌嶪朝象之泮渙果何如予於倉皇罔極中擢用此大臣於鼎席者蓋以其忠貞足以衛國況重足以鎭物自以爲吾之相定矣始謂此大臣以體國之思不拘常例圖報爲心不料旣陳疏又因入必欲固守尋常俗套此豈予特簡之本意又豈大行朝矯俗之聖意實非所望於此大臣竊謂之慨然當此衆務叢集之時進定賓對予意有在大臣齊會然後可以引接須卽簉朝康濟國事毋負予企望之意事遣史官傳諭于右議政
정조 24년 · 강
大王大妃殿命殯殿所用沈香當內出
정조 24년 · 목
大王大妃殿敎曰先王嘗軫念經費矣殯殿所用沈香當內出勿爲進排之意分付香室
정조 24년 · 강
行次對于熙政堂領議政沈煥之左議政李時秀右議政徐龍輔
정조 24년 · 목
龍輔曰嘉順宮眩暈之症近日若何予曰差復矣龍輔曰臣於千萬夢寐之外伏承萬萬不敢當之慈敎而時異平常他不暇顧至入院直私心恧蹙自古以來輔相不得其人而其國能治者未之有也況今殿下上則仰成於東朝下而倚毗者只是輔相以臣無似此時此職豈一毫髣髴乎草草一疏未蒙矜許又於今日伏承慈敎冒沒登對而顧此相職有不容苟且仍冒早賜斥退更卜賢德是臣之望也予曰過矣煥之曰大行大王諡號議定時聖字諡法猶未盡美而書入矣更考宋臣蘇洵所補諡法中有十分恰好者旣知之後事當務求盡善臣等更爲議定後原單子改付標以入似好矣予曰依所奏爲之也煥之曰將臣薦望以通望先後次第書入曾有定式而向於總帥御將議薦時緣臣昏錯失次呼名原望筒當爲釐正矣予曰依此爲之煥之曰來頭法請自當以經書爲之而雖於召對之時仍以經書繼講似好矣掌令李泰賢曰今月初一日詣臺諸臣以逆醫罪狀合啓至蒙刊削之典伊日處分恐或過當矣予曰分揀煥之曰今者臺臣以日前被削之兩司諸臺事竝爲伸救至有分揀之命臣意則憲府臺臣出自冤憤固不宜深非而至於院啓中別工作事全歸爽實之科不可與憲臺混入於分揀中故敢達矣予曰依此爲之大王大妃殿下敎曰保民恤民一事專心做去俾有實惠之下究也主上方在沖年難以事事照察予以閨中一婦人尤何以知之一國生靈之休戚專恃於卿等須日日來會于備局如難逐日爲之則時或間日來會撫摩懷保之策相與講究以爲次對時件件敷奏之地煥之曰臣等以至庸無似忝居中書夙夜憂懼不敢弛心者惟是古人所謂追先帝報陛下一句語也今於前席伏承慈敎臣雖無才蔑識豈敢不另加講究思所以對揚萬一乎大王大妃殿下敎曰爲畿民除弊之意頃已下敎而守令擧行之勤慢當遣御史廉察卿等須以公明可合人從速抄啓也煥之曰臣等退以相議謹當以不負所任之人抄啓矣大王大妃殿敎曰先大王爲民事愛恤軫念之聖德今將於何而復見又將於誰而期望乎予雖無所知識每念國事夜不能安寢食不能下咽卿等須知此意也殿最之後守令尙未差出外邑必多爲弊之端都政旬前爲之事分付兩銓也煥之曰臣等當分付兩銓而謹當以慈敎書出傳敎矣
정조 24년 · 강
大王大妃殿命都政旬前爲之事分付兩銓
정조 24년 · 강
大王大妃殿命慶尙監司申耆湖沿投畀
정조 24년 · 목
大王大妃殿敎曰慶尙監司申耆放未放秩大行朝特敎投畀之金履載入於稟秩其時處分何等截嚴而五月三十日筵敎便是大行朝末命安有不知此之臣分乎極爲無嚴而駭然矣慶尙監司申耆湖沿投畀
정조 24년 · 목
領議政沈煥之以台爀連日違牌啓請改差從之
정조 24년 · 강
命慶尙監司開政差出
정조 24년 · 목
領議政沈煥之啓言慶尙監司申耆有投畀之命矣此時嶺南重任不可曠請開政差出從之
정조 24년 · 목
領議政沈煥之啓言秋序向半而諸道道臣以此時不敢遽然發巡有所趦趄云其在重民事之道不可虛徐京畿兩西則因使星之絡繹今春已伏春秋行部除之之命而其餘諸道竝令趁卽發巡檢田執災必須精覈然後實惠可以及民請以此意預加嚴飭從之
정조 24년 · 강
命京外習操官門聚點及校生講武都試竝停止
정조 24년 · 목
領議政沈煥之啓言取考庚子已例則國恤卒哭前京外習操及官門聚點校生考講鄕騎士勸別武武學都試自當一體停止請以此分付從之
정조 24년 · 강
命行護軍李書九禮曹參判李益運正卿陞擢
정조 24년 · 강
命大護軍李得臣戶曹判書李在學行都承旨尹行恁備堂還差禮曹判書李晩秀刑曹判書韓用龜備堂差下
정조 24년 · 강
大王大妃殿命兵曹判書金祖淳備堂差下都承旨尹行恁吏曹參判除授
정조 24년 · 강
遞刑曹判書韓用龜
정조 24년 · 목
以用龜仕進於都監領相啓遞本職也
정조 24년 · 강
因山時作路命以人家稀少處從便修治
정조 24년 · 목
左議政李時秀啓言因山時鷺梁南邊始興縣前若以近年幸行輦路爲大轝作路則人家多有撤毁之慮以人家稀少處從便修治之意請分付京畿道臣從之
정조 24년 · 강
命碑石今番修治石入用
정조 24년 · 목
左議政李時秀啓言陵國碑石高廣尺量不一俱未嘗一依補編尺數而今番修治之石石品則合用高廣尺數則比補編加爲尺餘請以此入用從之
정조 24년 · 강
命召對冊子以孟子繼講